L'Audiència Nacional proposa jutjar per un delicte d'encobriment dos mossos que acompanyaven Puigdemont el març del 2018 quan va ser detingut a Alemanya per l'ordre del Suprem, que l'estava investigant. El magistrat  Manuel García Castejón ha acordat, en canvi, arxivar la causa contra els altres dos acompanyats de l'expresident, Josep Maria Matamala i Lluís Alay. A la interlocutòria, el magistrat conclou que, "malgrat la seva condició de funcionaris de la policia i amb ple coneixement que Puigdemont tenia una ordre de detenció europea", el van ajudar a intentar evadir la justícia "ajudant-lo a desplaçar-se per carretera"  des de Helsinki (Finlàndia) fins al seu domicili a Bèlgica".  Al seu entendre, l'actuació dels mossos estava "dirigida a evitar la captura del fugitiu".

Summary: L'AN proposa jutjar per encobriment dos mossos que acompanyaven Puigdemont quan se'l va detenir a Alemanya


Les denúncies per abusos sexuals s'han disparat un 68,75% a la regió policial de Ponent el 2016 respecte l'any anterior (de 32 a 54 casos). Pel que fa a menors d'edat, els casos han passat de 15 a 28 (un 86,68% més) en abusos i de 6 a 16 en agressions sexuals (un augment de 166,67%). Els Mossos atribueixin aquests increments a l'aflorament de casos que abans no es denunciaven, gràcies sobretot a la repercussió de casos molt mediàtics com el de l'escola Maristes de Barcelona. L'altre motiu és un canvi legislatiu del juliol del 2015 que puja de 13 a 16 anys l'edat mínima per mantenir relacions sexuals consentides. Els casos de maltractament en l'àmbit de la llar han crescut un 7,21% i un 3,4% les denúncies relacionades estrictament amb violència de gènere. També repunten les estafes, un 5,71%,, un fet que els Mossos relacionen directament a un augment de les operacions comercials a través d'Internet. Són dades que s'han donat a conèixer a la presentació del balanç de seguretat i activitat policial de la Regió Policial Ponent de l'any 2016. Els fets delictius a les comarques de la plana de Lleida durant l'any 2016 han disminuït un 7,27% en relació a l'any anterior. Tenint en compte els darrers cinc anys, la reducció global dels fets delictius a Ponent és d'un 15,7% i es consolida la tendència a la baixa des de l'any 2012. Pel que fa a la distribució dels fets penals a les comarques de la plana de Lleida, del total dels 16.362 fets coneguts, un 81% corresponen a delictes contra el patrimoni, un 16% a delictes contra les persones i un 4% a altres fets. En relació a la taxa de fets penals per mil habitants, la Regió Policial Ponent presenta una taxa de 44,98 fets, que representa 17,92 punts per sota de la mitjana de Catalunya. Els fets considerats resolts pels Mossos, el percentatge al 2016 és del 33,38% (el 2015 va ser del 32,53%. Les detencions es van reduir un 10,47% (van passar de 1.394 a 1.248 el 2016). La de Ponent és la regió policial de tot Catalunya que presenta una major baixada dels fets delictius. Els Mossos destaquen especialment la reducció dels robatoris a l'interior de domicili, ja sigui amb força (-18,51) com amb violència i intimidació (-56,25%). Asseguren que han destinat mols esforços per trencar una tendència creixent des del 2009 (només hi va haver una baixada el 2014) per evitar al màxim aquest tipus de delictes que creen sensació de molta inseguretat, no només pel valor dels objectes robats sinó perquè els lladren "envaeixen l'espai més íntim de les persones", segons el sotscap Regió Policial Ponent, Josep Maria Estela.  A l'acte també hi ha assistit el director general de la Policia, Albert Batlle, que s'ha felicitat especialment per la reducció els robatoris amb força a l'interior de domicilis (de 832 el 2015 a 678 el 2016) a les comarques de la plana de Lleida. Tot i això, ha volgut fer una reflexió sobre si "convindrien sancions penals majors" per a aquest tipus de delictes. Segons Batlle, per als delinqüents és fàcil vigilar i entrar a les cases quan els seus habitants no hi són i actualment les conseqüències penals d'aquests robatoris són "bastant limitades" i "no són dissuasives". En aquest sentit, creu que caldria obrir un debat sobre si seria convenient endurir les penes perquè "pot donar la impressió que són delictes que no tenen la resposta penal que socialment, policialment, judicialment, o des del punt de vista de la fiscalia haurien de tenir". Pel que fa als delictes de caràcter sexual, Batlle ha coincidit amb el sostcap de la Regió Policial de Ponent que "estem destapant xifres negres en molts àmbits com el familiar o el de les escoles; és un tema que ens interpel·la a tots, també des del punt de vista de la prevenció". A més, el director general de la Policia ha destacat que també cal replantejar-se com es concep l'oci nocturn, "perquè hi ha qui es pensa que tot s'hi val", per tant, "aquí també hi ha una tasca pedagògica important per combatre aquests tipus d'agressions i abusos que van associats al menyspreu a la dona i a la violència masclista". Disminueixen un 8,06% els delictes contra les persones però creixen els abusos sexuals i els maltractaments en l'àmbit de la llar A la Regió Policial de Ponent durant l'any 2016 es van enregistrar 2.565 fets penals contra les persones. Comparat amb el fets coneguts del període anterior suposa una disminució del 8,06%.  De manera desglossada, al 2016 es va enregistrar un homicidi més que l'any 2015, passant de 2 a 3 fets. En aquests delictes totes les víctimes eren homes, i en dos dels casos la mort va ser arran una baralla mentre que l'altre cas es va produir per circumstàncies relacionades amb el tràfic de drogues (el crim d'Alfarràs, al Segrià). En concret, el primer va tenir lloc el 30 de març de 2016, quan un veí de Bellpuig de 84 anys va matar el seu gendre, de 60, després de dispara-li quatre vegades amb una pistola. El 19 de maig de 2016 un home va matar a ganivetades un home de 56 anys i ferir la seva filla, de 33, a Alfarràs (Segrià) per un assumpte de drogues. El tercer va ser l'apunyalament mortal a un jove de 20 anys durant una baralla multitudinària entre dos grups de temporers que va tenir lloc el 29 de maig de 2016 al camp de futbol de les escoles velles d'Albatàrrec (Segrià). En tots tres casos hi ha hagut detinguts que es troben ingressats preventivament a la presó. D'altra banda, les temptatives d’homicidi també van augmentar de 6 a 8 fets. Els delictes de lesions es van reduir un 10,21% i les coaccions un 4,33%.  Els casos d'agressió sexual van disminuir un 31,58% -de 38 a 26- però els abusos sexuals van augmentar un 68,75%, de 32 a 54. Segons els Mossos, l'augment d'aquestes denúncies podia ser la conseqüència d'una major conscienciació de la ciutadania en denunciar aquests fets penals així com el canvi de la normativa penal que amplia l'edat per mantenir relacions consentides fins als 16 anys. I és que quan parlem de víctimes menors d'edat, els casos han passat de 15 a 28 (un 86,68% més) en abusos i de 6 a 16 en agressions sexuals (un augment de 166,67%). També hi ha hagut més menors víctimes de furts (de 177 a 218, un 2,16% més) tot i que els robatoris amb violència i intimidació han baixat un 38,46% (de 78 a 48). Els casos de maltractaments en l'àmbit de la llar han passat de 59 a 68 (un 15,25% més) i els que han estat víctimes d'amenaces han passat de 50 a 62 (un 24% més). Les denúncies de menors per lesions han baixat de 98 a 82 (-16,33%) Els robatoris disminueixen un 7,47% però repunten les estafes a través de les noves tecnologies Durant el 2016 s'han comptabilitzat a la Regió Policial de Ponent un total de 13.211 fets contra el patrimoni. Aquesta xifra representa una disminució del 7,47% respecte l'any anterior. La tipologia delictiva de robatoris amb força disminueix un 13%. En aquesta modalitat s'inclouen els robatoris a empreses (-25,33%) i també els robatoris a interior de domicili (-18,51%). Pel que fa als robatoris en domicilis la majoria es van perpetrar en primeres residències durant les franges horàries diürnes en les quals els habitatges estaven desocupats. Normalment, forçaven portes o finestres per tal d'accedir a l'interior i sostreure els objectes de valor. Segons els Mossos, les accions de seguretat ciutadana dutes a terme a través del Pla Operatiu Especial Habitatge s'han vist recompensades amb aquesta important disminució. La policia catalana destaca que durant l'any 2016 es van dedicar més de 29.000 hores al patrullatge preventiu dins d'aquest àmbit. Aquestes accions s'han materialitzat principalment en controls preventius als accessos de grans municipis i controls de pas a les entrades de les urbanitzacions. També baixen un 11,68% els robatoris amb violència i/o intimidació. Concretament, el robatoris violents dins de domicili disminueixen un 56,25%, en establiments públics un 24,59%, i en espais públics, un 13,69%. L'única modalitat que puja entre aquests fets delictius són les estafes, que repunten un 5,71%. Val a dir que la gran majoria d'aquestes es produeixen per mitjà de l'ús de les noves tecnologies, sobretot a causa de l'augment de les operacions comercials a través d'Internet. Menys delictes relacionats amb el metall i a l'àmbit rural  A la Regió policial de Ponent el nombre de fets relacionats amb el metall durant el 2016 han estat un 60,6% inferior a l'any 2013, que va ser quan va repuntar amb força aquesta modalitat delictiva. El 2015 van haver-hi 903 fets mentre el 2016 han baixat als 581 fets. Actualment les empreses més afectades per aquesta modalitat de furts, danys i robatoris amb força són les que depenen de grans xarxes de cablejat per desenvolupar la seua activitat i, de manera indirecta, els usuaris dels serveis afectats, ja sigui de telefonia, electricitat o ferroviari. Els fets a l'àmbit rural disminueixen en nombre de casos, baixen un 12,2%, i també baixa el valor dels objectes sostrets. D'aquesta manera continua la clara tendència a la baixa iniciada l'any 2013. Les principals víctimes dels fets a l'àmbit rural són els propietaris d'explotacions agrícoles i/o ramaderes, que van patir furts, danys o robatoris en instal·lacions de reg, magatzems agrícoles, masos i granges. Els autors, que generalment van en grup, acostumen a cometre els delictes en llocs d'accessos oberts i sostreuen bateries, programadors de reg, eines agrícoles i productes fitosanitaris, entre altres. Les accions incloses en el Pla Operatiu Específic (POE) Món Rural com el patrullatge preventiu per zones agrícoles i els controls als accessos de les deixalleries, així com la col·laboració permanent amb les policies locals dels municipis, ajuntaments i les diferents organitzacions agràries, ha permès la reducció d'aquests fets delictius. Les hores de prevenció, incloses en diferents POE, han augmentat un 31,58%, amb 131.000 hores de patrullatge preventiu. Destaquen les 34.000 hores destinades al POE Antiterrorista i les 31.000 hores destinades al POE Món Rural. Altres dades Pel que fa a l'activitat policial, els sotscap de la Regió també ha destacat que s'han triplicat al 2016 les hores de patrullatge de prevenció destinades a tasques antiterrosites (de 99.582 a 131.026). D'altra banda, a Catalunya s'han desarticulat 5 organitzacions criminals, de les quals el 6,3% dels fets delictius els havien comès a la Regió Policial de Ponent. Altres dades és que el 2016 ha acabat amb 1.142 mesures de protecció en vigor (un 7,3% més que el 2016) o que el temps mitjà d'espera per presentar una denúncia és de 13 minuts.

Summary: Les denúncies per abusos sexuals es disparen prop d'un 70% a la regió policial de Ponent el 2016


El jutjat d'instrucció número 18 de València, que instrueix el 'cas Imelsa', ha citat a declarar l'exvicealcalde de València, Alfonso Grau, l'exregidor del PP a València Eduardo Santón, l'actual tresorera del PP espanyol, Carmen Navarro així com l'exgerent del PP de la demarcació de València José Moscardó en la investigació sobre el presumpte finançament irregular de les campanyes municipals del PP a l'Ajuntament de València dels anys 2007 i 2011, en les quals la candidata era Rita Barberá. Tots quatre estan citats en qualitat d'investigats, figura actual de l'anterior denominació d'imputats.  Alfonso Grau està citat el pròxim 6 d'octubre investigat per suborn, malversació i delicte electoral juntament amb l'exregidor Eduardo Santón mentre que la resta d'investigats ho faran el 16 d'octubre.  El jutge també ha ordenat que s'investigui la identitat dels representats legals de 17 empreses i societats que presumptament haurien ajudat al finançament de les campanyes. Entre elles, constructores, concessionaris de cotxes i empreses immobiliàries.

Summary: El jutge cita com investigat l'exvicealcalde de Valencia per presumptes irregularitats en les campanyes de Rita Barberá


El socialista ha recriminat a l'alcaldessa que no hagi defensat el pacte de govern davant la consulta interna de BComú ACN Barcelona.-L'encara segon tinent d'alcaldia de Barcelona, Jaume Collboni, ha traslladat aquest dimarts a l'alcaldessa de la ciutat, Ada Colau, que el PSC no votarà de moment a favor dels pressupostos municipals, un projecte elaborat per les dues formacions. Així ho han explicat a l'ACN fonts socialistes. Justament, aquest dimarts es produeix el primer tràmit dels comptes en una primera votació en el marc de la comissió d'Economia i Hisenda de l'Ajuntament. Collboni s'ha reunit aquest matí amb Colau després que els inscrits de BComú hagin votat en consulta interna a favor del trencament de l'acord de govern. El socialista ha aprofitat per recriminar-li que no hagi defensat el pacte, un retret que ja li ha fet públicament. Les mateixes fonts han apuntat que la trobada ha estat correcta però tensa. Precisament, la CUP ha demanat al govern la retirada dels pressupostos, tenint en compte que es tracta d'un projecte elaborat per BComú i pel PSC, un pacte de govern que es trencarà materialment en les properes hores o dies. En declaracions posteriors als periodistes, Collboni ha argumentat que quan un forma part d'un govern i ha d'elaborar uns pressupostos, ha de fer una sèrie de "renúncies" per tal d'arribar a un acord amb el seu soci. "Però són renúncies que ara no farem", ha avisat per justificar que el PSC no votarà a favor dels comptes.  En aquest sentit, ha defensat que els comptes han de tenir en compte "el canvi de context econòmic fruit del procés independentista que està vivint Barcelona i Catalunya". En general, el socialista ha explicat que durant la reunió ha traslladat a l'alcaldessa el mateix que li ha recriminat en públic. Al seu parer, Colau s'hauria d'haver pronunciat sobre el seu propi govern. "Hauria d'haver defensat la seva idea de ciutat i el seu projecte per a la ciutat, i també haver dit què votava. Ha passat la consulta i encara no sabem què va votar", ha apuntat.  També li ha preguntat quina era la seva alternativa de govern després de trencar amb el PSC,  si pensava governar amb els independentistes i per fer què. I és que en la línia del que ja va expressar dilluns, Collboni ha recriminat a l'alcaldessa que en els últims mesos i setmanes "hagi estat pensant més en els independentistes que atenent allò que demanen els ciutadans, que és estabilitat, certesa i com es govern la ciutat".

Summary: Collboni trasllada a Colau que no votarà a favor dels pressupostos municipals


No descarten mobilitzacions de cara la pròxima edició el Mobile World Congress ACN Barcelona.-El sindicat Elite Taxi ha convocat per dilluns que ve una nova marxa lenta a Barcelona amb l'objectiu de col·lapsar els accessos a la ciutat i en protesta contra Uber i Cabify i la possible concessió de prop de 3.000 noves llicències VTC, que consideren un "atac mortal al sector". L'acció -que vol repetir l'anomenada 'Operació Cargol' del gener passat- començarà dilluns a partir de dos quarts de dotze del migdia a la terminal 1 de l'Aeroport del Prat. Els taxis amb llicències parells circularan per la Ronda de Dalt i els que disposen de llicències imparells per la Ronda Litoral. D'altra banda, el sindicat ha posat en el punt de mira el Mobile World Congress i demana "respecte i protecció" davant de les "promeses incomplertes".  En un comunicat, el sindicat explica que ha pres aquesta decisió després de "la ronda de reunions pertinents" i d'haver deixat un temps de resposta "raonable". A més, denuncia l'existència d'una "trama política" que facilitaria que Uber, Cabify i un entramat d'empreses puguin "exterminar el taxi".

Summary: Convoquen una nova marxa lenta de taxistes per protestar contra Uber i Cabify


Sis homes d'entre 23 i 44 anys van ser detinguts dijous com a presumptes autors de delictes contra la salut pública. Els arrestats, veïns de Lloret de Mar, Salou, Vila-seca i Reus, acumulen un total de 41 antecedents policials, la majoria per salut pública. Les detencions s'emmarquen dins un dispositiu policial conjunt entre Mossos d'Esquadra, la policia espanyola i la Policia Local de Salou. En l'operatiu es van detenir tres homes per tràfic de drogues, un dels quals també va ser arrestat per la policia espanyola per irregularitats en la llei d'estrangeria. Durant la nit, i gràcies a les gestions del dispositiu policial, es van fer tres detencions més per tràfic de drogues. Durant el dispositiu, de sis de la tarda fins al voltant de les deu de la nit, es van identificar 16 persones i es van comissar 19 bosses de marihuana i una d'haixix. Els arrestats estan a disposició del Jutjat d'Instrucció en funcions de guàrdia de Tarragona.

Summary: Sis detinguts per tràfic de drogues en un operatiu policial conjunt a Salou


Un dels acusats d'haver participat en dos assalts violents que van tenir lloc l'any 2013 en una masia d'Estaràs (Segarra), Ronald J. T., ha declarat que l'exdona del propietari de la casa i una amiga seva i el seu marit van planificar els robatoris. Ha dit que tot va començar a casa del matrimoni amic de l'exdona. Estaven tots quatre i l'exdona i l'amiga li van proposar robar a la masia perquè seria "fàcil" i hi havia "molts diners". Ha dit que l'exdona del propietari de la casa li va dibuixar un plànol de la casa i li va indicar on estaven les caixes fortes i que ell va estar en contacte des de llavors amb l'amiga. L'exdona del propietari de la casa ha negat haver proposat ni planificat cap robatori i ha culpat l'amiga i el seu marit. "Feien preguntes molt rares als meus fills quan estaven amb ells sobre la casa del meu exmarit. Com ara, quan eren a casa o què hi havia. Jo vaig trencar la relació amb ells quan em vaig adonar que les preguntes eren massa personals", ha declarat.  L'amiga de l'exdona ha negat haver planificat ni proposat a ningú cometre cap robatori. El marit de l'amiga, per la seva banda, ha nega haver-li preguntat res als fills de la dona. Alguns dels acusats s'han negat a respondre les preguntes d'alguna de les parts i d'altres no n'han respost cap. Sí que ha respost totes les preguntes Ronald J. T. Ha reconegut haver participat en el primer assalt fallit, el 23 de febrer de 2013, juntament amb altres acusats amb qui va contactar però ha assegurat que es va negar a participar en el segon, el 17 d'agost del 2013 perquè un altre acusat, Ricardo C., li va dir que havien d'anar "a per totes" i "que si es feia mal, es feia mal".  Un altre acusat, Jesús A. ha reconegut que va ser present en el segon assalt però que només va anar com a conductor, per dur a les persones que hi van entrar. Ha assegurat que desconeixia que portessin armes però ha dit que va sentir des del cotxe un tret i que, quan van tornar, l'acusat Miguel Ángel M. duia una pistola. Aquest, en canvi, ha negat haver estat present en cap robatori. "Em van proposar participar però no ho vaig veure clar perquè no els vaig veure professionals i no hi vaig anar", ha declarat. Miguel Ángel M. ha afegit que un altre acusat, Ricardo C. li va robar una pistola i que després es va assabentar que l'havia usat en el segon robatori a la Masia de Gàver, a Estaràs (Segarra), per disparar el propietari.   La majoria dels acusats viuen en pobles de l'Anoia. La fiscalia acusa quatre d'ells d'un primer intent de robatori la nit del 23 de febrer del 2013, que no es va dur finalment a terme i a uns altres d'un segon robatori, el 17 d'agost del 2013, en què tres encaputxats van aconseguir entrar a la casa, van lligar i emmordassar el pare, el tiet i la parella del propietari de la masia i van disparar l'home. Els fets van passar al nucli de Gàver, en una masia situada al punt quilomètric 5,9 de l'LV-1005. El judici està previst que s'allargui des d'aquest dimarts fins divendres. A l'exdona del propietari, la fiscalia li demana 6 anys de presó per la inducció de dos delictes de robatori en casa habitada (3 anys per cadascun d'ells). A dos acusats més, un matrimoni amic de la dona, els demana també 6 anys de presó com a cooperadors necessaris. Els altres dotze acusats són persones presumptament contactades pels tres anteriors per planificar i cometre els assalts ja que la dona sospitava que el seu exmarit tenia mig milió d'euros en una caixa forta. A tres d'ells, la fiscalia els demana més de 16 anys de presó.

Summary: Un dels acusats dels assalts violents en una masia de la Segarra diu que l'exdona i una amiga van planificar els robatoris


Els populars i els socialistes rebutgen incloure el debat a l’agenda perquè el referèndum “és il·legal” mentre que els Verds i l’Esquerra Unitària defensen que cal una solució "política” ACN Brussel·les.-A dos dies de l'1-O i amb el Parlament Europeu a punt per reunir-se a Estrasburg en sessió plenària la setmana vinent, les posicions dels diferents grups a l'Eurocambra sobre si cal o no debatre al ple sobre la situació a Catalunya l'endemà del referèndum s'han pogut constatar aquest divendres. El vot negatiu dels populars i els socialistes europeus a la proposta dels Verds/ALE feta dijous situa els grups majoritaris al Parlament en un extrem oposat al dels Verds i l'Esquerra Unitària Europea. Preguntats per la seva decisió de vetar el debat, el cap de premsa del Partit Popular Europeu, l'espanyol Pedro López de Pablo, ha assegurat aquest divendres que el grup dels populars ho ha rebutjat per "no donar espai" a una iniciativa que ha estat declarada "il·legal". "Si no hi hem donat suport és perquè volem aturar els nacionalistes que volen que es legitimi un referèndum que és il·legal i que va en contra de l'estat de dret a Europa", ha afirmat davant la pregunta d'un periodista en una trobada informativa de cara al pròxim Ple de l'Eurocambra a Estrasburg. Per la seva banda, la portaveu del grup parlamentari dels socialistes europeus, Utta Tuttlies, també ha justificat la negativa de l'Aliança dels Socialistes i Demòcrates (S&D) perquè consideren "il·legal" el referèndum. "És important que la situació es mantingui en calma i que la constitució espanyola sigui respectada", ha dit. A més, ha afirmat que juntament amb el PSOE el grup fa una crida a "tornar al diàleg". "Demanem el respecte a l'estat de dret i a la integritat de l'Estat", ha afegit. El grup dels Verds, que va traslladar a través del seu líder Philippe Lamberts la proposta durant la conferència de Presidents dijous, i el grup de l'Esquerra Unitària (GUE/NGLE), que va donar-hi suport, han reafirmat aquest divendres la defensa d'un debat en el si del Parlament Europeu. David Weir, cap de premsa dels Verds, ha expressat que estan "totalment a favor d'un debat". "Creiem que intentar resoldre el problema per la via judicial no resoldrà una situació política", ha dit el responsable de premsa del grup que inclou els eurodiputats d'ERC i ICV. "El nostre grup està a favor d'un debat i condemnem la manera en què polítics catalans han estat tractats pel govern espanyol", ha dit Nikki Sullings, la cap de premsa del grup que integra diputats de Podem, IU i Bildu. Des dels liberals europeus, ALDE, on s'integren el PDeCAT però també PNB o Ciutadans, Lucian Goleanu ha justificat l'abstenció del grup en la votació de la proposta perquè "la vocació del grup és europea i no nacional". Des del grup dels Conservadors i Reformistes Europeus (ECR), Jan Krelina, ha valorat que Catalunya "és un afer intern i que, per tant, el Parlament Europeu no és el millor lloc per debatre ", si bé ha explicat que des del grup van votar a favor de la proposta. Ho van fer, ha dit, perquè respecten les "diferències" entre estats membres i les delegacions nacionals que conformen el partit i perquè no es pot "forçar" a què adoptin una posició determinada. "Alguns membres seran allà diumenge mentre que altres no hi estan tan interessats", ha dit Krelina. L'eurodiputada flamenca Helga Stevens, vicepresidenta del grup, va votar a favor de la proposta d'un debat sobre Catalunya.

Summary: El veto a un debat al ple de l'Eurocambra sobre Catalunya enfronta els diversos grups parlamentaris


Els Mossos d'Esquadra han detingut un home per la mort d'un altre home en una baralla al carrer aquest dijous a l'Hospitalet de Llobregat (Barcelonès). Al detingut, de 30 anys i nacionalitat espanyola, se l'acusa d'un presumpte homicidi imprudent. Poc abans d'un quart de dotze de la nit d'aquest dijous, els Mossos van rebre l'avís que s'havia produït una baralla al carrer Primavera de la població. Fins al lloc dels fets es van desplaçar diverses dotacions policials que van localitzar un home inconscient a la vorera. Els agents i els efectius del SEM van intentar reanimar la víctima però no van poder fer res per salvar-li la vida. Els Mossos van establir un dispositiu de recerca dels autors de l'agressió i poc després de l'agressió, gràcies a la descripció facilitada per diversos testimonis, es va poder detenir l'autor dels fets. Els Mossos s’han fet càrrec de la investigació per tal d’esclarir els fets. El cas està sota secret de sumari.

Summary: Els Mossos detenen un home per la mort d'un altre en una baralla al carrer a l'Hospitalet de Llobregat


L'Ajuntament de Mataró ha prorrogat dos anys el servei de la gossera municipal a la Societat Protectora d'Animals de Mataró (SPAM) però el servei es prestarà transitòriament al refugi de Cal Pilé a l'espera de la construcció d'un nou centre d'acollida d'animals domèstics. El regidor de Sanitat, Joan Vinzo, i la presidenta de l'SPAM, Sílvia Serra, han fet públic aquest dijous l'acord que posa fi a la polèmica sorgida arran de l'anunci del Consistori de tancar el centre municipal i traslladar el servei a les instal·lacions que el Consell Comarcal del Maresme té a Argentona. Per poder acollir aquest servei, es faran obres d'adequació al refugi de Cal Pilé, que inclouran la construcció d'una gatera. Passats els dos anys, el Consistori preveu tenir enllestit el projecte de construcció d'un nou centre d'acollida municipal que s'ubicaria a prop del que hi ha actualment al carrer Galícia i que no compleix els requisits necessaris per continuar presentant el servei.

Summary: L'Ajuntament de Mataró prorroga dos anys el servei de la gossera a l'SPAM però el trasllada al refugi de Cal Pilé


Catalunya ha registrat 91.612 Expedients de Regulació Temporal de l'Ocupació (ERTO) des de l'inici de la pandèmia de la covid-19 i ja hi ha 672.913 treballadors que cobraran l'atur temporalment. En les últimes hores, 767 empreses han presentat un ERTO amb 4.809 afectats nous. Segons les dades del Departament de Treball, Barcelona continua sent l'epicentre de gran part dels expedients, amb 66.623 ERTO que inclouen 528.001 persones. Les comarques gironines han rebut 10.348 expedients per a 65.368 treballadors. A Lleida n'hi ha 5.122 per a 28.946 persones. El Camp de Tarragona 7.306 empreses han registrat 41.553 expedients amb afectats i a les Terres de l'Ebre el balanç és de 2.213 expedients amb 9.045 persones. Les persones que s'hauran d'acollir a un expedient a conseqüència de la crisi de la covid-19 ja representen el 19,2% de la població ocupada a finals d'any. Els ERTO per força major representen el 94,8% dels presentats al Departament de Treball i afecten el 87,4% dels treballadors. Les dades en acabar la cinquena setmana d'estat d'alarma mostren que el sector més afectat per la crisi de la covid-19 és l'àmbit dels serveis amb més del 80% dels expedients i el 70% dels treballadors. En total, 75.051 empreses d'aquesta branca d'activitat han presentat un ERTO per a 482.312 persones. A molta distància se situa la indústria, amb 7.434 expedients i 127.793 afectats. La construcció concentra nombre similar d'ERTO (7.346) però amb menys treballadors inclosos, uns 43.576. El quart sector més perjudicat és l'agricultura amb 671 expedients i 3.866 persones que hauran de cobrar la prestació de desocupació temporalment.  La divisió econòmica amb més ERTO és la restauració i els serveis de menjar i begudes amb 18.673 d'expedients temporals que afecten 107.133 persones. El comerç al detall continua la llista de subsectors més castigats amb 12.234 procediments per a 54.302 treballadors.   Les tres comarques més afectades són el Barcelonès amb 30.157 expedients i 229.162 persones afectades; el Vallès Occidental, amb 9.751 ERTO i 85.926 afectats; i el Baix Llobregat, on 8.596 empreses han presentat una regulació temporal de la feina per a 90.976 persones.  En comparació amb aquest dijous, a les comarques barcelonines el recompte s'ha enfilat en 619 ERTO i 3.974 treballadors més. A la demarcació de Girona, l'increment en un dia ha sigut de 76 expedients i 336 persones. En la mateixa línia, Lleida ha registrat un augment en les últimes hores de 49 expedients i 291 afectats.  L'increment en les últimes hores al Camp de Tarragona ha sigut de 43 empreses i 168 treballadors. En comparació amb el dijous, el recompte s'ha elevat en total de 10 empreses i 40 afectats a les Terres de l'Ebre.  Les dades mostren que el degoteig d'expedients continua però amb uns increments inferiors als registrats durant les primeres setmanes de l'estat d'alarma. L'augment de 760 empreses i 4.800 treballadors d'aquest dijous és el segon més pronunciat després de la Setmana Santa. Des que va començar la crisi de la covid-19, el dia que es van presentar més expedients temporals va ser el 25 de març amb un augment de 10.774 expedients i 71.170 treballadors.

Summary: Catalunya acaba la cinquena setmana d'estat d'alarma amb més de 91.600 ERTO i 672.000 treballadors afectats


L'Ajuntament de Lloret de Mar (Selva) ha suspès el servei de bus urbà durant la tarda a partir de dilluns que ve com a conseqüència del coronavirus. De fet, el consistori ja havia rebaixat a la meitat les freqüències entre setmana per tal d'evitar desplaçaments a partir de les dues de la tarda. A més, el nombre de passatgers ja havia caigut de manera significativa i amb prou feines hi havia demanda. En moltes ocasions circulava buit, ja que la mitjana d'usuaris era de 0,2 a 0'8 per viatge. El consistori també ha decidit suspendre el servei de dissabte que tenia una demanda molt baixa. D'aquesta manera no hi haurà bus urbà en tot el cap de setmana, ja que també s'havia cancel·lat el que hi havia programat pels diumenges.

Summary: Lloret de Mar suspèn el servei de bus urbà durant la tarda de dilluns a divendres pel coronavirus


Regidors del govern de Badalona han arribat en bloc als Jutjats d'Instrucció de la ciutat enmig d'aplaudiments i crits de suport d'un centenar de persones. Aquest matí declaren els regidors Oriol Lladó, José Antonio Téllez i Agnès Rotger en qualitat d'investigats per un delicte de desobediència per haver obert l'Ajuntament el 12-O. L'alcaldessa Dolors Sabater ha reivindicat la sobirania municipal i ha denunciat la instrumentalització de la política "en connivència amb la justícia". "Prou senyor Albiol", ha etzibat en una atenció als mitjans.

Summary: El regidors de Badalona arriben als jutjats enmig d'aplaudiments i crits de suport


Els gestors del Liceu han decidit oferir de forma gratuïta 10 òperes i 4 espectacles familiars durant el confinament pel coronavirus. Els responsables del teatre han habilitat el contingut audiovisual a través de diferents plataformes com Youtube, TV3 a la carta i ARTE Concert. Es tracta d'òperes de les darreres temporades com 'Norma' de Bellini (2015) o 'Rigoletto' de Verdi (2017), que estaran disponibles a la plataforma digital engegada pel Teatro Real, My Opera Player, registrant-se i introduint el codi OperaEnCasa. La mateixa plataforma habilitarà una estrena cada dia, i destaquen treballs com 'Macbeth' de Verdi (2016) o 'Roméo et Juliette' de Gounod (2018). Pel que fa als espectacles familiars, el Petit Liceu oferirà a través del seu canal de Youtube ‘La petita flauta màgica’, ‘El jove barber de Sevilla’, ‘La Ventafocs’ i ‘Pere i el llop’.

Summary: El Liceu ofereix 10 òperes i 4 espectacles familiars gratuïts durant el confinament pel coronavirus


L'alt cost de la inversió inicial que suposa la compra d'una caldera de biomassa i el desconeixement general que encara es dóna sobre aquest sector estan limitant l'expansió de la biomassa a la indústria del país. Així ho ha explicat a l'ACN el responsable de formació i I+D de l'empresa Nova Energia, Josep Vergés, qui ha afegit que tot i que els esforços per democratitzar la biomassa són evidents, "encara queda molt camí per recórrer". Segons el responsable, el públic ha de conèixer que els estalvis energètics anuals poden marcar la diferència per a moltes empreses, en alguns pot suposar una factura del 40% inferior, crea ocupació al territori i, a més, la caldera se sol amortitzar al cap de dos, tres o quatre anys quan els consums són importants. Vic ha acollit aquest dijous la Jornada Professional de la Biomassa de Catalunya i ha comptat amb una quinzena d'intervencions. La jornada s'ha dividit en dos grans blocs: al matí s'han abordat experiències en l'àmbit d'instal·lacions municipals i a la tarda s'han tractat les que fan referència a instal·lacions industrials. Experts del sector han aportat dades sobre la situació actual de la biomassa, les seves potencialitats i limitacions, les emissions de les calderes i les possibles solucions tècniques, a més d'informar sobre què cal tenir en compte a l'hora d'instal·lar i gestionar les calderes de biomassa en dependències municipals. El responsable de formació i I+D de l'empresa Nova Energia, Josep Vergés, ha destacat els beneficis de la biomassa en el sector industrial "sobretot quan parlem d'indústries grans". Tenir una instal·lació de biomassa pot suposar "més feina per l'empresari", "però no és rellevant si es té en compte l'important estalvi energètic que representa". "Posar gasoil un cop l'any no és el mateix que haver de treure la cendra potser un cop al mes", però ha assegurat que el benefici relacionat amb el cost és molt important. A més, el responsable de l'empresa també ha volgut contribuir a eradicar el fals mite que hi pot haver entre alguns empresaris que associen la biomassa al fum d'una llar de foc. En aquests moments, ha assegurat, els processos són totalment automatitzats i segurs. La directora de l’Institut Català d’Energia (ICAEN), Assumpta Farran, ha participat a la jornada i ha assenyalat el dinamisme que ha assolit l’aprofitament d’aquest recurs forestal en els darrers mesos, i ha apuntat que la biomassa està possibilitant "la creació d’un sector industrial que genera riquesa local i llocs qualificats de treball, principalment en zones rurals". Farran ha detallat que, pel que fa la demanda, "en els darrers dos anys s’han instal·lat més de 1.800 noves calderes de biomassa", mentre que per la banda de l’oferta "en els darrers anys la producció d’estella i de pèl·let ha augmentat fins a les 270.000 tones i 49.000 tones, respectivament, i s’ha duplicat el nombre d’empreses que operen en el sector".  L'aposta del Govern per l'aprofitament de la biomassa  Un 64% de la superfície de Catalunya és forestal, amb més de 2 milions d'hectàrees, de les quals 1.350.000 són arbrades. A més, un 30% d'aquesta superfície forestal està inclosa a la Xarxa Natura 2000 pel seu alt valor ecològic i paisatgístic. La directora general de Forests del Departament d'Agricultura, Montse Barniol, ha estat l'encarregada d'inaugurar les jornades aquest dijous al matí i ha expressat que els boscos "són la infraestructura verda més important del país" i considera que "cal preservar la multifuncionalitat que aporten els espais forestals i l'aprofitament de biomassa pot contribuir a aconseguir-ho".   Barniol ha fet referència al Pla general de política forestal de Catalunya (2014-2024), que centra el seu interès en la dinamització i estructuració del sector per fer-lo més competitiu mitjançant la gestió forestal sostenible. El Pla preveu una sèrie d'accions destinades al foment de la biomassa amb l'objectiu de fer-lo anar convergint amb els objectius previstos al Pla de l'energia i el canvi climàtic de Catalunya 2012-2020, que preveu la bioenergia tèrmica com un dels eixos estratègics per arribar al triple objectiu del 20-20-20.    En aquest sentit, Montse Barniol ha manifestat que en un context de canvi climàtic i de dependència energètica dels combustibles fòssils exteriors, "l'aprofitament de la biomassa forestal per a producció d'energia esdevé una oportunitat per a dinamitzar el sector forestal a Catalunya, promoure la gestió forestal sostenible, crear noves empreses i generar ocupació". A més, Barniol considera que davant de la "manca de gestió" en gran part dels boscos de Catalunya, la valorització energètica de la biomassa "és clau per a garantir una silvicultura sostenible dels recursos forestals, imprescindible per a la conservació del medi natural i per a la prevenció d'incendis forestals".

Summary: L'alt cost de la inversió inicial i el desconeixement general encara limiten l'expansió de la biomassa a la indústria


La conselleria valenciana d'Educació ha anunciat aquest dijous que presentarà un recurs de cassació al Tribunal Suprem contra la decisió del Tribunal Superior de Justícia (TSJ) del País Valencià d'acceptar la suspensió cautelar de la no renovació dels concerts educatius als centres La Puríssima-Franciscanes de València i al Domus de Godella (Horta Nord). Segons que ha informat la conselleria a través d'una nota de premsa, la Generalitat Valenciana no comparteix els motius de la sentència, que no és ferma, i presentarà recurs. Així mateix, ha informat que vetllarà perquè s'asseguri que els centres abonin la quantitat econòmica estipulada pel tribunal que els permetria tindre els concerts en Batxillerat i que estima en 1'1 milions d'euros. "Això és el que costa als valencians i valencianes l'existència d'aquests concerts no necessaris, que duplicarien els recursos econòmics invertits per la Generalitat, ja que l'oferta d'escolarització a les seves zones està coberta amb els centres públics i concertats que asseguren ja un servei educatiu suficient", indica la conselleria d'Educació a través de la nota de premsa. En aquest sentit, remarca que la Generalitat Valenciana no està en contra dels centres educatius concertats, assenyalant que són necessaris sempre que la xarxa educativa pública no cobreixi les necessitats d'escolarització, i que per aquest motiu té concertat un 20% de l'ensenyament no obligatori, com el Batxillerat. "La Generalitat, allà on cal concertar, posa tots els recursos necessaris als centres privats concertats per a garantir la qualitat educativa que es mereixen els nostres xiquets i xiquetes", defensa. Al respecte, afegeix que aquests centres "automàticament passen a ser tractats per l'administració com els centres públics, ja que la màxima prioritat és assegurar a l'alumnat valencià l'educació de qualitat que mereix".  En aquest sentit, posa com exemple que amb l'actual conselleria, el professorat dels centres concertats ha cobrat els retards en nòmines que no rebia de l'antiga administració, s'han obert per al pròxim curs moltes més unitats d'Educació Especial en aquest centres i tenen molts més recursos per a la millora educativa, entre d'altres. La conselleria afegeix que els concerts de Batxillerat varen finalitzar al principi de 2017, i que, per tant, la Generalitat Valenciana no n'ha eliminat cap ja que ja no estaven en vigor. Així mateix, remarca que l'administració va obrir un període per concertar aquells serveis educatius no obligatoris que són necessaris d'acord amb la planificació educativa i l'aplicació dels criteris d'eficiència i sostenibilitat dels recursos públics, evitant la duplicitat de recursos invertits en un mateix servei. Al respecte, informa que en aquest procés s'han presentat desenes de centres educatius privats, s'han ordenat totes les sol•licituds en virtut dels criteris reglamentàriament establerts al Decret 6/2017 i a la normativa bàsica estatal. Els centres que han obtingut una major baremació són els que se'ls ha concedit el concert, i aquells que han quedat en les darreres posicions, com el Institución CulturalDomus o la Puríssima, no han estat concertats. Segons la conselleria, en total s'ha realitzat la concertació de Batxillerat en un 86,2% dels casos de sol•licituds per necessitats d'escolarització. La conselleria també ha exposat els criteris per concedir les concessions, en el cas que el nombre de sol•licituds de concerts en Batxillerat sigui superior al nombre de places necessàries. Al respecte, exposa que els criteris s'ordenen en funció de criteris com que les sol•licituds per part d'antigues filials, empreses que sempre han estat concertades històricament abans que hi hagi un sistema públic; atendre població desfavorida; centres amb experiències educatives innovadores; centres que atenguin la població en la seva àrea d’escolarització i centres que hagin contractat professorat acomiadat d'altres centres per la modificació o supressió del concert d'aquests últims. En tot cas, la Generalitat Valenciana remarca que per sobre dels criteris prioritzats preval el criteri general marcat per la llei estatal que explicita que les cooperatives educatives tenen prioritat de concertació respecte a les empreses que no ho són. En aquest sentit, conclou que a cada districte d'una ciutat i a cada població s'han establerts aquests criteris perquè, en cas que s'hagin sol•licitat més sol•licituds concertació en Batxillerat que les necessàries, fer una baremació per a concertar els centres que reunien majors condicions seguint l'ordre de criteris.

Summary: El govern valencià recorrerà al Suprem la renovació cautelar dels concerts educatius a dos centres


L’Observatori Contra l’Homofòbia (OCH) es reunirà el proper 10 d’abril amb el conseller d’Interior, Jordi Jané, per reclamar l’aprovació d’un protocol de resposta davant les agressions homòfobes. El president de l’entitat, Eugeni Rodríguez, ho ha avançat aquest dimecres al vespre, després de reunir-se amb l’alcalde de Sitges, Miquel Forns, per tractar l’agressió homòfoba que un noi va denunciar haver patit durant el Carnaval. Rodríguez ha explicat que reclamaran a Jané un dispositiu “per a què els ciutadans sàpiguen on i a qui adreçar-se quan es produeixi una agressió de caire homòfob”. Alhora, l’OHC recorda que la Llei 11/2014 contra l’Homofòbia recull, en el deure d’intervenció, l’existència d’aquest protocol d’actuació. L’OHC ha recordat que ara per ara és la pròpia entitat qui s’encarrega d’actuar com a ens coordinador entre les diferents administracions locals, la Generalitat i els Mossos d’Esquadra, sense que existeixi un dispositiu definit on s’indiqui què cal fer quan es produeix una agressió homòfoba. La trobada prevista amb Interior arriba després que transcendís l’agressió ocorreguda a Berga a principis de març, i dues altres agressions al barri de Sants de Barcelona i a Sitges.  Respecte aquest últim cas, la víctima inicialment va presentar una denúncia per agressió durant el Carnaval sense especificar la motivació homòfoba. Va ser dies més tard dels fets, segons han confirmat fonts policials, quan el noi agredit va ampliar la denúncia i va detallar que havia estat colpejat amb una porra extensible pel fet de ser homosexual i anar disfressat de ballarina. Aquest dimecres al vespre, l’OHC i l’alcalde de Sitges s’han reunit per tractar aquest cas, del qual se n’investiga l’autoria. Eugeni Rodríguez ha lamentat que els últims dos anys s’han produït tres agressions homòfobes al municipi, i que totes han “seguit una mateix patró: caçar la víctima en grup”. Després de la reunió, Rodríguez ha agraït la predisposició de Sitges per rebatre les discriminacions i agressions homòfobes, i ha recordat que és el primer municipi de Catalunya amb un punt d’assessorament LGTBI.

Summary: L’Observatori Contra l’Homofòbia es reunirà amb Interior per exigir un protocol de resposta a les agressions


Es planifica un calendari de visites alternatiu entre el CAP i l'hospital un cop finalitzat el primer tractament oncològic ACN Barcelona.-Més de cent pacients participen en un innovador programa que realitza el seguiment compartit del càncer de mama entre l'atenció primària de Barcelona ciutat de l'Institut Català de Salut (ICS) i l'Hospital Clínic. Una vegada finalitzat el primer tractament oncològic es planifica un calendari de visites alternatiu entre el CAP i l'hospital, en funció del risc de reaparició del tumor maligne i dels anys de control indicats. Els dos nivells comparteixen un protocol de seguiment i una plataforma per registrar visites i actuacions. L'hospital aporta el control especialitzat del càncer i l'atenció primària aborda els efectes secundaris de les teràpies.  En aquest programa han participat de moment quatre centres d'atenció primària de l'ICS (La Marina, Montnegre, Numància i Doctor Carles Ribas) i tres del Consorci d'Atenció Primària de Salut Barcelona Esquerra (Borrell, Casanova i Les Corts).  Fins ara el tractament es feia sempre des de l'hospital, on les pacients rebien l'alta entre cinc i quinze anys després del diagnòstic, i el control posterior estava en mans dels serveis d'Atenció a la Salut Sexual i Reproductiva (ASSIR), que encara col·laboren en aquesta tasca i desenvolupen un rol de suport i consultoria. Els professionals de medicina i infermeria de família no interferien en la malaltia i atenien la resta de patologies, sense tractar amb visió de conjunt les necessitats sanitàries, funcionals, psicològiques i socials que genera.

Summary: Un centenar de pacients participa en un programa de seguiment del càncer de mama des de l'atenció primària i el Clínic


La portaveu de Junts per Catalunya (JxCat) al Congrés, Laura Borràs, ha fet una crida a la "calma" davant del relat fals que intenta "quallar" sobre les detencions dels CDR. "Es vol equiparar el moviment cívic, pacífic i democràtic amb la violència", ha lamentat. Borràs assenyala a alguns mitjans de comunicació, la decisió de l'Audiència Nacional d'empresonar-los i fins i tot els vídeos de la Guàrdia Civil "que semblaven més falques de publicitat, perquè només cal trucar a un domicili per entrar" d'intentar desestabilitzar l'independentisme. També a les acusacions d'alguns partits polítics. "Sabem que no som violents i amb contundència hem de refermar-nos contra el relat i un intent d'articular una realitat que és falsa". Borràs ha fet aquestes declaracions després d'Inaugurar el Mercat de les Lletres d'Igualada. Després que els independentistes detinguts per la Guàrdia Civil hagin entrat a la presó, la diputada ha subratllat que Catalunya té "persones de pau a la presó acusades de violència". Per aquesta raó ha fet una crida a "no acceptar el relat" i seguir demostrant "que som cívics i democràtics". "Només amb aquests mitjans aconseguirem el que volem aconseguir", ha afegit.

Summary: Borràs fa una crida "a la calma" davant del relat "fals" de les detencions dels CDR


El president del Parlament defineix els últims anys com la "legislatura de la recuperació de la institució" ACN Barcelona.-El president del Parlament, Roger Torrent, coincideix amb el president de la Generalitat, Quim Torra, que la legislatura està esgotada i ha afegit que "no tindria sentit allargar-la". En una entrevista a Catalunya Ràdio, no ha concretat quan creu que haurien de ser les eleccions però ha considerat que "un cop aprovats els pressupostos, quan abans millor". Segons Torrent, les eleccions han de servir perquè els actors independentistes posin les seves estratègies sobre la taula i ha afegit que després dels comicis els independentistes "estan condemnats" a entendre's. Torrent defineix els últims anys com la legislatura de la "recuperació de la institució" després del 155.  Torrent ha recordat que l'aprovació definitiva dels pressupostos ja està fixada per al 18 de març i que en cas que un grup parlamentari els portés al Consell de Garanties Estatutàries (CGE), ha calculat que el Parlament podria aprovar els comptes al voltant del 20 d'abril, tenint en compte que l'òrgan consultiu té un mes per emetre un dictamen i que després hi ha un termini per presentar esmenes. El president del Parlament ha admès que ha estat una "legislatura convulsa" per les relacions entre la majoria parlamentària, és a dir, entre JxCat i ERC, i ha lamentat que "massa vegades s'hagin traduït a la Mesa del Parlament". En aquest sentit, ha destacat que s'han d'aprofitar les eleccions per fixar les bases de "nou acords més sòlids" que els d'aquesta legislatura. Sobre les relacions entre partits independentistes, Torrent ha volgut remarcar que estan dient força el mateix. "Si rasquem veurem que compartim molt més del que sembla o del que ens proposem a explicar a la ciutadania", ha afegit. A més, ha defensat que ERC aposta per una estratègia que passa per combinar la mobilització social i el diàleg. Una estratègia que ha portar, segons ha dit, al "referèndum inevitable". En relació al balanç de legislatura, Torrent ha manifestat que està "plenament convençut" de les decisions que ha pres i ha argumentat que totes s'han basat en "el criteri de la utilitat republicana". És a dir, segons ha concretat, que les decisions serveixin per avançar i per generar "escenaris millors". Pel que fa al balanç de la legislatura en què el Parlament ha aprovat 27 decrets i 15 lleis, Torrent ha destacat "la part qualitativa i no tant quantitativa". A més, ha recordat que es venia de l'aplicació del 155 i que va costar tenir un govern efectiu després de la dissolució del Parlament. "Ha estat la legislatura de la recuperació institucional", ha conclòs.

Summary: Torrent, sobre la data de les eleccions: "Un cop aprovats els pressupostos, quan abans millor"


La pandèmia de la covid-19 ha comportat un augment de la violència entre els traficants de drogues a Europa, segons un últim informe l'Observatori Europeu de les Drogues i les Toxicomanies. "L'actual inestabilitat ha portat a un clima cada cop més volàtil entre les bandes criminals", apunta l'anàlisi. L'Observatori ha constat "l'escassetat i l'augment dels preus" de les drogues a la Unió Europea, així com una disminució en la seva puresa. Ara bé, el gruix del tràfic ha continuat malgrat el tancament de fronteres. Les xarxes socials i les aplicacions estan tenint un "rol important" en la distribució durant la pandèmia. "Els grups del crim organitzat es mantenen actius i resistents adaptant els models de transport, les rutes de tràfic i els mètodes d'ocultació", avisen. El director de l'Observatori, Alexis Goosdeel, ha alertat que això serà problemàtic per a les autoritats en un moment en què la crisi farà a "algunes comunitats més vulnerables a les drogaddiccions".

Summary: La pandèmia de la covid-19 augmenta la violència entre els traficants de drogues a Europa


El portaveu d'Unides Podem al Congrés, Jaume Asens, ha tornat a reclamar una comissió d'investigació a la cambra baixa sobre el paper de les "clavegueres" de l'Estat. "Ahir va ser Podem, avui Roger Torrent. Fins quan es seguirà negant aquest debat a la ciutadania?", ha preguntat Asens a través de Twitter. Segons una investigació de 'El País' i 'The Guardian', el telèfon del president del Parlament, Roger Torrent, va ser espiat el 2019 pel programa Pegasus, que només poden comprar governs i forces i cossos de seguretat per combatre el crim i el terrorisme. Segons aquests rotatius, un institut de ciberseguretat canadenc va investigar per WhatsApp una intromissió indiscriminada contra 130 representants de la societat civil.

Summary: Asens insisteix en reclamar una comissió d'investigació sobre les "clavegueres" després de l'espionatge a Torrent


Catalunya Sí que es Pot denuncia una situació de "fractura social" i avisa que uns comptes prorrogats induirien a "l'ofec i el continuisme" ACN Barcelona.-El president del grup parlamentari de Catalunya Sí que es Pot, Lluís Rabell, ha reclamat aquest dimecres al president de la Generalitat, Carles Puigdemont, que aprovi uns nous pressupostos per "donar un gir a la política de retallades" practicada per l'anterior govern que ha deixat Catalunya en una situació de "fractura social". Rabell ha avisat que uns pressupostos prorrogats, "encotillats en les partides i en l'exercici anterior induirien a l'ofec i al continuisme", quan el que cal són mesures d'emergència social i revertir les privatitzacions que va portar a terme CDC. I és que ha advertit que no hi haurà avenços democràtics substantius si no s'entoma definitivament la situació social. Rabell ha començat la seva intervenció denunciat les desigualtats cròniques que es registren a Catalunya i ha avisat que no hi haurà "avenços democràtics substantius ni cap a una república catalana sense entomar definitivament aquesta problemàtica de fractura social". "Sense cohesió, tot es conjura perquè brolli la desesperança i no noves fites de progrés", ha constatat. És precisament per això que ha preguntat a Puigdemont si hi haurà uns nous pressupostos o mantindrà la pròrroga, perquè aquesta qüestió és "clau". "Uns pressupostos prorrogats, encotillats en les partides i en l'exercici anterior induirien a l'ofec i al continuisme. Volen inscriure's en la continuïtat o volen un gir pel que fa a les polítiques de retallades que ens han dut fins a aquesta situació?", ha preguntat.  Només amb el debat de pressupostos, ha continuat Rabell, es mesurarà el "compromís i l'autèntic tarannà" del Govern més enllà de la "retòrica i dels discursos".  Pel que fa a la composició de l'executiu, ha opinat que "respon més aviat a determinats equilibris interns que no pas a una estructura lògica i operativa", i ha avisat que "això pot causar distorsions". Ha posat d'exemple que Habitatge depengui del Departament de Governació, o la separació d'Empresa i Ocupació en dues conselleries diferents. També ha criticat l'absència d'una conselleria de Medi Ambient. També ha aprofitat per celebrar que la Generalitat hagi accedit a retirar-se d'alguns processos judicials contra activistes.

Summary: Rabell reclama a Puigdemont uns nous pressupostos per donar un gir a la política de retallades


Quan passaven cinc minuts de les vuit del vespre, els Bombers han donat per estabilitzat el foc forestal de Blanes que ha arrencat a la una del migdia prop de Cal Sabater i hauria cremat entre 20 i 30 hectàrees de massa forestal. Segons el cos d’Agents Rurals, el foc hauria afectat 26,93 hectàrees. El cap de la Regió d’Emergències de Girona, Enric Cano, ha confirmat que l’origen es trobaria en una causa humana tot i que cal acabar de determinar si es tractaria d’una negligència o un error involuntari. En l’incendi han arribat a treballar 50 dotacions terrestres i 15 mitjans aeris, entre els quals dos hidroavions del Ministeri d’Agricultura que s'aniran retirant amb l'ocàs. El foc, empès pel vent ha avançat ràpidament pel Turó del Vilar i ha cremat majoritàriament pins. Durant tota la tarda, els Bombers, amb l’ajuda d’uns 90 efectius de diverses ADF de la zona, han estat treballant per controlar les flames, sobretot en el flanc dret, el més complicat. La sequedat del bosc, la marinada i la orografia abrupte de la zona han dificultat els treballs. En total, quatre Bombers han resultat ferits, tres d’ells per intoxicació lleu de fum i cop de calor i un quart que hauria caigut i s’hauria fet mal a l’esquena i que ha estat traslladat a l’hospital de Blanes. Pels volts de dos quarts de set de la tarda, totes les 310 persones evacuades preventivament ja han pogut retornar a casa seva. Els Bombers treballaran durant tota la nit remullant la zona i esperen donar per controlat el foc demà, dilluns. (L’Actualització inclou el total d’hectàrees cremades. De les 22,4 hectàrees que s’havia dit inicialment, s’ha actualitzat i la xifra ha crescut fins a 26,93 hectàrees) “Seguirem treballant durant tota la nit i la previsió és que el tinguem encerclat per demà ja tenir-lo controlat”, ha assenyalat el responsable de Bombers a Girona, Enric Cano. Malgrat tenir molts factors en contra –sequedat, marinada, desnivells i la baixa humitat- hi ha hagut un aspecte que ha jugat a favor dels treballs d'extinció. I és que, segons ha explicat Cano, el fet que les flames hagin afectat una zona amb eucaliptus ha permès que “no cremés amb tanta intensitat” a diferència de les zones amb pins.  Durant la nit 27 dotacions terrestres dels bombers -17 camions d’aigua, 8 vehicles lleugers, 1 punt de trànsit i una ambulància continuaran treballant en les tasques d’extinció. També hi haurà una dotació del Grup d’Emergències Mèdiques (GEM) dels bombers  Des del cos informen que els hidroavions vinguts des de Saragossa no treballaran demà. Per altra banda, la maquinària pesada que ha treballat al flanc dret, el més dificultós, també s’ha retirat pels volts de les deu de la nit i no es preveu que demà treballin sobre el terreny. De cara al matí, s’incorporaran al dispositiu dels Bombers 5 mitjans aeris.  Segons les darreres dades dels Agents Rurals, l’incendi ha afectat un total de 26,93 hectàrees, de les quals el 98,5% és arbrat i la resta, matollar, pastures i conreus, tot inclòs al municipi de Blanes.

Summary: ACTUALIZACIÓ:Els Bombers donen per estabilitzat l'incendi de Blanes, que ha cremat unes 22,4 hectàrees


Després d'anys de pèrdua de passatgers i de davallada d'oferta de rutes, l'estiu del 2017 suposa un canvi de tendència a l'Aeroport de Girona. Segons dades d'Aena, aquesta temporada volen des de Girona tretze companyies (l'any passat eren nou) i s'incrementa un 25% el nombre de seients que posen a la venda (passen de 1.563.728 a 1.962.356). El director de l'aeroport, Lluís Sala, ha destacat que el mercat dels països de l'Europa de l'Est va a l'alça. De fet, aquest estiu l'oferta de places s'incrementa un 30% i el director assegura que aquest mercat "és el futur". Ryanair es manté com la companyia més important i ofereix 39 de les 54 rutes totals que estaran disponibles des de Vilobí d'Onyar. Sala és optimista sobre el futur del complex, malgrat que reconeix que pateix l'estacionalitat i, per tant, cal fer esforços per impedir que el trànsit caigui en picat els mesos d'hivern. Insisteix també que Girona és un aeroport "complementari" del Prat i que ofereix un producte "més econòmic i còmode". L'oferta de la temporada d'estiu a l'Aeroport de Girona és més atractiva que ara fa un any. Creix tant en oferta de rutes com també en moviments i seients a la venda. El director de l'aeroport, Lluís Sala, ha desgranat algunes dades que fan que, després d'anys de caigudes, es mostri optimista. La temporada d'estiu va començar diumenge i s'allargarà fins a l'últim diumenge d'octubre. Per una banda, es consolida la tendència de la diversificació de companyies. En els mesos d'estiu, fins a tretze aerolínies operaran des de Vilobí d'Onyar (Selva). Això suposa un increment respecte el 2016, quan n'eren nou.  Ryanair es manté com a líder indiscutible, malgrat redueix la seva presència (ofereix el 72,8% dels seients totals, quan l'estiu passat eren el 78,3%). Per primer cop, la segona companyia més important és Jet2 (9,1% dels seients) que ha fet una aposta important per l'aeroport i passa de tres a nou connexions amb el Regne Unit.  Per altra banda, també hi ha bones notícies pel que fa a les destinacions, que passen de 38 a 54 (un 43%). Novament, la companyia més important és Ryanair, que n'ofereix 39 (deu més que l'estiu passat).  L'augment de companyies i destinacions es tradueix, conseqüentment, en més oferta de places. Si l'estiu passat les companyies que operaven a Girona van oferir un total de 1.563.728 seients, enguany la xifra augmenta fins als 1.962.356 seients a la venda (un 25,5%).  Motius del canvi de tendència  En paraules del director de l'aeroport, les previsions per a aquest estiu suposen un "canvi de tendència" per a Girona. Lluís Sala apunta diversos motius. Per una banda, la recuperació del mercat britànic que, històricament, havia estat líder a Girona però que en els darrers anys s'havia vist superat per l'italià. El 35% dels vols d'aquest estiu tenen com origen o destí Gran Bretanya, això suposa un 85% més que l'estiu anterior.  Un altre dels mercats que augmenta és el dels països de l'Europa de l'Est. Del total de seients a la venda, el 12,86% són per a vols amb aquests països i això representa un 30% més que la temporada anteriors. Només amb Polònia, el nombre de destinacions creix un 38,2%.  Per al director, aquesta zona és una oportunitat de futur per a Girona a dos o tres anys vista. Segons reflexiona, són països on hi ha creixement econòmic i no hi ha tanta competència entre companyies. Per això, creu que les noves aerolínies que puguin operar en aquesta àrea poden fixar-se en l'Aeroport de Girona.  Combatre l'estacionalitat Sala reconeix que l'Aeroport de Girona té un problema a l'hivern. Les dades de trànsit i activitat a la terminal augmenten molt durant els mesos de bonança climatològica però cauen en picat a l'hivern (per exemple, Ryanair ja ha anunciat només nou vols per a l'hivern del 2017).  "L'aeroport és un reflex del territori, si a l'hivern hi ha una oferta atractiva la demanda de vols apareix", ha manifestat. Tanmateix, ha assenyalat que les administracions estan "fent esforços" per superar aquesta situació i confia que poc a poc es vegin els resultats.  Sense vols domèstics Aquest estiu, novament, l'Aeroport de Girona no oferirà cap vol domèstic. "Som un aeroport europeu", valora. Segons el director, a Barcelona hi ha molta competència per oferir vols domèstic i això fa que Girona quedi fora de joc. També ha afectat la posada en marxa de l'alta velocitat des de la capital gironina.  El director del complex també ha confirmat que no hi ha cap companyia interessada en recuperar el vol Girona-Madrid i que els intents fets per la companyia Skycity l'any 2015 no han reeixit. De totes maneres, Sala confia que és un vol "compatible" amb l'alta velocitat i que funcionaria.  Aeroport complementari del Prat El declivi de l'Aeroport de Girona va coincidir, en part, amb l'arribada de Ryanair a l'aeroport d'El Prat, on l'oferta de baix cost és significativa. Sala referma que l'aposta de Girona ha de ser per convertir-se en un "producte complementari" de l'aeroport del Prat. "Podem oferir un producte diferent, més senzill, còmode i econòmic per a les companyies", ha valorat.  Sala també explica que totes les grans ciutats europees tenen més d'un aeroport a l'entorn i que cadascun ofereix una oferta diferenciada. En aquest sentit, considera que el futur de Girona ha de seguir aquesta línia: convertir-se en l'aeroport complementari del Prat.  Aniversari de 50 anys  L'1 d'abril farà 50 anys de la inauguració de l'Aeroport Girona-Costa Brava. Per celebrar-ho estan enllestint diversos actes. Entre d'altres, una exposició de fotografies històriques de tota la trajectòria de la instal·lació i també actes conjunts amb d'altres administracions, com la Cambra de Comerç.

Summary: Canvi de tendència a l'Aeroport de Girona, amb un 25% més de seients a la venda aquest estiu


El foc està controlat ACN Sant Pere de Torelló.-Una dona ha resultat ferida greu en l'incendi d'una masia d'una sola planta a Sant Pere de Torelló (Osona). L'afectada s'ha intoxicat per fum i el Sistema d'Emergències Mèdiques (SEM) l'ha evacuat a l'Hospital de Vic. Els Bombers han rebut l'avís a les 8.12 hores i l'han controlat a les 8.47. Les quatre dotacions que s'hi han desplaçat encara hi treballen. L'incendi hauria afectat una habitació.

Summary: Una ferida greu per intoxicació en l'incendi d'una masia a Sant Pere de Torelló


La diputada de la CUP al Parlament Maria Sirvent ha assegurat que la seva formació no entén per què el Govern no defensa un "no rotund" als pressupostos de l'Estat. En una entrevista a 'Ràdio 4', la diputada cupaire també ha lamentat que s'hagi entrat en un "xantatge d'haver d'acceptar engrunes que ofereix l'Estat". Així ho ha manifestat aquest divendres, en què el Consell de Ministres aprovarà els pressupostos estatals per al 2019. Sirvent també s'ha mostrat molt crítica amb les polítiques del govern Torra i ha assegurat que de l'abstenció a la investidura han passat a un "no rotund". Sirvent ha carregat contra el model de seguretat del Govern que, segons ha assenyalat, "està més preocupat de coaccionar, coartar i prohibir des d'una perspectiva autoritària". I ha afegit que l'esgarrifa veure la coordinació entre el Ministeri de l'Interior i el Departament d'Interior per "controlar el territori contra l'independentisme popular". La diputada de la CUP també s'ha dirigit a JxCat i ERC per demanar-los que no limitin la mobilització al carrer contra el judici de l'1-O. Segons la diputada, no es pot deixar que la repressió guanyi perquè sinó s'estarà retrocedint en els drets dels catalans i suposaria demostrar que la repressió és útil i serveix. Per aquest motiu, ha defensat que cal fer front a la "repressió" i ha lamentat que JxCat i ERC fessin una "campanya de desmobilització" i entressin en el debat sobre el que és pacifisme i el que no ho és.

Summary: Sirvent (CUP): "No entenem com pot ser que no hi hagi un 'no' radical del Govern als pressupostos de l'Estat"


El Festival Internacional de Teatre Integratiu (FITI) de Santa Coloma de Gramenet (Barcelonès) arriba enguany a la seva desena edició i acumula 20 anys d’existència, treballant per la plena inclusió de les persones amb diversitat funcional al món de la cultura i la creativitat. El FITI, el més antic dels festivals de teatre inclusiu de Catalunya, es consolida com a cita obligada dels professionals del sector social i de les arts escèniques català. Amb el lema "Posa't a les meves sabates i vine al teatre", el festival, més enllà de contribuir a la sensibilització social, vol involucrar i fer partícip el sector professional de les arts escèniques catalanes. El FITI també reivindica la diferència i la diversitat com a element enriquidor i, en conseqüència, reivindica la mirada pròpia del col·lectiu de les persones amb discapacitat a l'àmbit artístic.  El festival tindrà lloc al Teatre Josep Maria de Sagarra els dies 9, 10, 11 i 12 de novembre i 3 de desembre, Dia Mundial de les persones amb discapacitat. La inauguració del festival se celebrarà uns dies abans del seu inici, el dissabte 4 de novembre, a la plaça de la Vila de Santa Coloma de Gramenet, amb una jornada d’activitats i espectacles al carrer per a tots els públics.    La proposta de programació d'enguany del FITI inclou vuit companyies de teatre provinents de l'àmbit nacional, estatal i internacional i prop d'una desena d'espectacles de dansa i dansa integrada, de teatre per a infants, joves i adults i espectacles de música. En aquesta edició destaca la inclusió en el programa de la companyia anglesa Anjali, que presentarà la peça de dansa 'Genius', així com la proposta teatral 'Nadie', de la companyia segoviana Teatro Paladio. Del territori català, la companyia de Granollers Lian la Troca continua oferint espectacles de dansa integrada de gran qualitat, en aquest cas, amb 'SIN-CON-TACTO', mentre que aterra al festival procedents de Tarragona la proposta 'Pic-nic', de la companyia Amanida Teatre. També de Tarragona, però explorant el teatre per a joves, arriba 'Camins forçats', una peça de teatre que reflexiona sobre el drama dels refugiats. Pels més petits,  POT Teatre ofereix una reinterpretació de l’espectacle clàssic 'Els músics de Bremen'. Les propostes de Barcelona arriben amb la companyia T de Tullido amb l'obra autobiogràfica 'Cristian' i l'espectacle musical 'Carícies del mar', iniciativa del Centre ocupacional Bogatell. De la mateixa ciutat de Santa Coloma, Alquimistes Teatre representaran 'Donde manda el amor no manda capitán', una obra teatral de producció pròpia per a tots els públics.  A més, durant els dies del festival, s'organitzaran activitats de debat i reflexió obertes amb professionals del sector teatral i l'àmbit social i també tardes de cine-fòrum amb pel·lícules que aborden la temàtica de la inclusió social de les persones amb discapacitat amb títols com 'Yo también', dels directors Álvaro Pastor y Antonio Naharro, i el documental 'Vides diverses'. Entre les activitats de reflexió, es realitzarà una taula rodona sota el títol 'L'Art en la discapacitat i la discapacitat en l'art. Reptes i perspectives', i  una xerrada, organitzada pel mateix Dia Mundial de les persones amb discapacitat.   El FITI és un esdeveniment d'arts escèniques i diversitat funcional que dóna l'oportunitat de viure l'experiència artística a persones amb capacitats diferents; persones amb tot tipus de discapacitat, ja sigui física, psíquica, sensorial o amb trastorn mental. El festival és una iniciativa de la companyia Alquimistes Teatre juntament amb l'Ajuntament de Santa Coloma de Gramenet, i compta amb el suport de la Diputació de Barcelona.

Summary: El Festival Internacional de Teatre Integratiu de Santa Coloma arriba als 20 anys de vida


El nombre de pernoctacions en hotels de Catalunya ha assolit els 2,3 milions durant el mes de febrer, el que equival a un creixement 1% interanual, segons ha publicat aquest dijous al matí l'Institut d'Estadística Espanyol (INE). Així mateix, el nombre de viatgers ha superat per primera vegada el milió, concretament ha arribat als 1.024.092 durant el mes de febrer, el que representa un increment del 3,8% en relació amb el mateix període de l'any anterior. Al conjunt de l'estat espanyol, durant el mes de febrer s'han registrat 16,04 milions de pernoctacions en establiments hotelers, un 2% menys que en el mateix més del 2016. Els hotels espanyols han rebut 5.659.692 viatgers el febrer, el que representa un creixement de l'1,75% interanual. El nombre de pernoctacions a Catalunya dels residents a l'Estat va ser de 774.288, el que representa un descens del 5,73% respecte al febrer de l'any passat, mentre que el nombre de residents a l'estranger que van fer nit en algun establiment català va ser d'1.536.379, un 4,9% més que el mateix període del 2016. Pel que fa al nombre de viatgers, els residents a l'Estat que van fer nit a Catalunya van decréixer un 1,6%, fins als 435.983, mentre que la xifra de residents a l'estranger es va enfilar un 8,2%, fins als 588.108. D'altra banda, l'estada mitjana de tots ells al febrer es va situar en 2,26 nits, una dada lleugerament inferior a la mitjana del febrer del 2016, que va ser de 2,32 nits, segons l'Institut Nacional d'Estadística. Catalunya es va situar com a tercer destí principal per als residents de l'Estat al febrer, amb un 13% del total, per darrera Andalusia, amb un 20,2% del total, la Comunitat de Madrid, amb 13,7%. En canvi, per als residents a l'estranger, Catalunya va ser el segon destí preferit, amb el 15,2% del total, per darrere de Canàries amb un 49,8%. Catalunya se situa en tercer lloc en grau d'ocupació de les places hoteleres amb un 48,6%, per darrere de Canàries (77,9%) i de la comunitat de Madrid (54,5%). La mitjana estatal d'ocupació se situa en el 49,3%.

Summary: El nombre de pernoctacions en hotels catalans creix un 1% interanual durant el mes de febrer, segons l'INE


Els CDR han convocat els ciutadans a concentrar-se a les portes de la prefectura de la Policia Nacional de la Via Laietana de Barcelona en protesta per l'acció policial dels darrers dies durant les mobilitzacions contra la sentència de l'1-O. "Us tornarem les vostres pilotes". Sota aquesta consigna, els CDR han cridat per les xarxes a acudir i unes 2.000 persones ja tallaven la Via Laietana a les 19.30 hores, quan estava previst iniciar la concentració. A la zona que envolta la prefectura, Mossos i Policia Nacional han desplegat un fort dispositiu policial i han estat fent escorcolls de motxilles a part dels manifestants.

Summary: Els manifestants tallen la Via Laietana convocats pels CDR contra l'acció policial a les mobilitzacions


La policia espanyola ha detingut a Saragossa Rodrigo Lanza, un dels condemnats pel cas 4-F, acusat de la mort d'un home, segons ha avançat 'El Periódico' i ha pogut confirmar l'ACN. Lanza, d'origen xilè i nacionalitat espanyola, vivia des de fa un temps a la capital aragonesa i segons la policia va agredir fa tres dies per l'esquena un individu provocant-li la mort cerebral. L'home, de 55 anys, ha mort avui a l'hospital. Segons sembla, l'agressió va tenir lloc  a la sortida d'un bar, després que a l'interior s'haguessin discutit perquè la víctima duia uns tirants amb la bandera espanyola. Lanza és un membre conegut dels col·lectius antisistema i va passar nou anys a la presó per haver deixat tetraplègic d'un cop de roc un agent de la Guàrdia Urbana de Barcelona.

Summary: Detenen a Saragossa un dels condemnats pel cas 4-F acusat de la mort d'un home


Els Centres d'Atenció Primària (CAP) de la Corporació de Salut del Maresme i la Selva han atès 57.399 persones a través de trucades telefòniques durant la crisi sanitària. Els centres han prioritzat aquest model telemàtic per evitar desplaçaments que generessin situacions de risc entre els pacients. De totes les atencions, un 7,25% (4.164 trucades) eren per casos de covd-19. Tot i així, entre el 16 de març i el 31 de maig s'han fet 19.180 visites presencials i 4.800 atencions a domicili. La majoria de trucades s'han concentrat en l'Àrea Bàsica de Salut (ABS) de Lloret de Mar i Tossa (Selva), arribant a les 31.130 trucades. A l'ABS de Malgrat i Palafolls s'han fet 17.331 trucades i a l'ABS de Calella, 8.938. La Corporació de Salut del Maresme i la Selva ha fet 57.399 atencions telefòniques  a través dels seus centres d'atenció primària. La majoria d'elles han estat visites telefòniques que s'han fet per evitar desplaçaments innecessaris dels usuaris dels CAP. A més, algunes de les visites també han servit de cribratge per saber si els pacients havien d'anar presencialment  a urgències o no. Només un 7,25% de les trucades han estat per fer seguiment de casos de coronavirus, que representen 4.164 trucades. De tota manera, els CAP han seguit fent visites presencials per a casos urgents. En un mes i mig s'han fet 19.180 visites presencials als CAP de les dues comarques. També s'han fet 4.800 atencions a domicili. Per territoris, l'Àrea Bàsica de Salut (ABS) de Tossa i Lloret de Mar (Selva) és la que ha englobat més atencions telefòniques amb  31.130 trucades. D'aquestes, un 7,25% també han estat per fer un seguiment de casos per coronavirus. A l'ABS de Malgrat de Mar i Palafolls (Maresme) s'han fet 17.331 trucades, però només un 5,23% han estat per casos de covid-19. Per últim, l'ABS de Calella ha realitzat 8.938 atencions telefòniques i un 11,2% han estat per casos de coronavirus. Per altra banda, entre el 14 de març i el 31 de maig s'han fet 2.380 accions d'acompanyament i seguiment telefònic a persones grans que viuen soles o que tenen problemes socials. També se'ls ha subministrat medicaments per evitar desplaçaments.

Summary: Els CAP de la Selva i del Maresme han realitzat gairebé 60.000 atencions telefòniques durant la pandèmia


El Parlament Europeu ha reclamat aquest dijous als estats membres que deixin de vendre armament a l'Aràbia Saudita. En una resolució aprovada a mà alçada, els eurodiputats han reiterat també la petició que ja van fer el mes de setembre per imposar un embargo a la venta d'armes a totes les parts del conflicte al Iemen. En aquest sentit, assenyalen que no s'han d'oferir armes per "no agreujar la pitjor crisi humanitària del món". De fet, el conflicte al Iemen ha provocat el col·lapse de la seva economia i ha deixat a 22 milions de persones en necessitat d'assistència o protecció humanitària i a 8 milions en risc d'inanició. Entre els milers de morts, les organitzacions internacionals xifren en 2.500 els menors que han perdut la vida.  El Parlament Europeu condemna en la resolució "la violència i els atacs a civils" i reclama investigar les possibles violacions de drets humans i del dret internacional humanitari. El text també reclama a totes les parts implicades que s'acabin "immediatament" els enfrontaments i insta els estats implicats, entre ells, també, l'Iran, a retirar "el seu suport polític, militar i financer" a les diverses parts. La crida de l'Eurocambra arriba setmanes després que el govern espanyol autoritzés l'entrega d'armament a l'Aràbia Saudita tot i haver impedit, uns dies abans, la venda. El govern de Pedro Sánchez va assegurar que havia de complir amb el contracte de venda, signat per l'executiu de Mariano Rajoy, perquè si no posava en risc llocs de feina a Andalusia i contractes comercials.  Una eurodiputada sueca dels Verds, Bodil Valero, va alertar llavors que l'existència de contractes comercials o interessos econòmics o laborals no pot passar per davant de la protecció dels drets humans en cas de conflicte.

Summary: El Parlament Europeu reclama als estats que deixin de vendre armes a l'Aràbia Saudita


Mònica Terribas, directora i presentadora d''El Matí de Catalunya Ràdio', deixarà el programa i no el presentarà la temporada vinent, segons ha anunciat aquest divendres al matí en directe, el dia que culminava la seva setena temporada. La periodista ha explicat que la decisió no respon a "cap motiu d'índole personal, familiar ni pels horaris" sinó al fet que "els engranatges d'una màquina tan exigent com aquesta no es poden permetre cap grinyol, i menys ara" i creu que "ara grinyolen". Alhora, Terribas s'ha mostrat confiada que la direcció de l'emissora trobarà "una altra enginyera que faci rutllar el motor com ells volen". "Tanco una etapa amb errors i errades, però sabent no ens hem traït en el servei que fem a la societat", ha precisat. El director de Catalunya Ràdio, Saül Gordillo, ha agraït la feina de la periodista en aquests set anys al capdavant del programa més important de l'emissora. "Ets rigor, compromís i servei públic. Agraïment enorme per l'exhibició de professionalitat durant la pandèmia i en tants moments difícils viscuts", ha afirmat en una piulada.

Summary: Mònica Terribas deixa 'El Matí de Catalunya Ràdio'


L'Ajuntament de Barcelona planteja que cal fer pagar un impost als creueristes que passen a Barcelona unes hores, que són la gran majoria. Actualment, només paguen la taxa turística de la Generalitat els creueristes que s'estan més de 12 hores a la ciutat. La mesura, que segons fonts municipals es podria estendre també a la resta de visitants, es debatrà en el marc del pla estratègic del turisme de la ciutat. En l'acte de presentació d'un estudi sobre l'impacte econòmic dels creuers, la regidora de Ciutat Vella, Gala Pin, ha plantejat la necessitat que hi hagi un "major retorn fiscal" de l'activitat de creuers.

Summary: L'Ajuntament planteja cobrar un impost als creueristes que passen a Barcelona unes hores


Els tres museus del centre de Figueres s'han aliat per organitzar una activitat conjunta per donar a conèixer la infància i la joventut de Salvador Dalí vinculats a la ciutat. Es tracta d'una ruta, en el marc del festival Som Cultura, que arrenca al Museu del Joguet, continua amb xarleston en directe abans d'entrar al Museu de l'Empordà, segueix repassant les primeres obres del geni surrealista al Museu Dalí i acaba amb gastronomia: la garota i la copa de cava rosat "que tant agradaven a Dalí". 75 persones han participat a la ruta que porta per nom 'Som Dalí, Som Museus, Som Figueres. Del xarleston a les garotes'.  Del xarleston a les garotes. El Teatre-Museu Dalí, el Museu de l'Empordà i el Museu del Joguet han organitzat, per primer cop, una ruta conjunta entorn a la figura de Salvador Dalí.  La ruta ha arrencat al Museu del Joguet, on han explicat al públic quins eren els jocs d'infància de l'artista amb la seva germana, i primera musa, Anna Maria Dalí. Entre els objectes, un de molt especial, l'osset de peluix que es va convertir en el company inseparable de jocs dels germans.  A més, anys més tard, Federico García Lorca va visitar l'Empordà convidat pel seu amic Dalí i també va conèixer l'osset. "El va batejar amb el nom de Don Osito Marquina, per la sembla semblança amb el dramaturg Eduardo Maquina", ha explicat la guia als assistents.  El grup ha anat, després, fins al final de la Rambla on han pogut ballar xarleston. "Tant a Dalí com a la seva germana els hi agradava molt, ballaven i fins i tot van guanyar un concurs quan eren joves", ha explicat el director del Museu de l'Empordà, Eduard Bech.  Des d'aquí, el inscrits a la ruta han anat fins al Museu de l'Empordà per conèixer, sobretot, qui va ser el primer mestre artístic de Dalí: Juan Núñez. "Per a Dalí va ser molt important i el va recordar sempre", explicava la guia mentre ensenyava algunes de les obres de Núñez que, tot i dedicar-se a l'art tota la seva vida, mai va exposar els seus quadres o gravats.  El següent punt de la ruta ha estat el Teatre-Museu Dalí, on els visitants han vist algunes obres "molt interessants" fetes pel geni empordanès durant la seva joventut i quan encara temptejava diferents estils, abans de submergir-se de ple en el surrealisme. La ruta ha acabat a l'Hotel Duran, on han degustat una de les combinacions gastronòmiques preferides de Dalí: una garota amb una copa de cava. En total, 75 persones s'han inscrit a l'activitat i han fet el recorregut repartits en tres grups.  L'acció s'emmarca en la tercera edició del festival Som Cultura que promou el Patronat de Turisme Costa Brava Girona amb la col·laboració de les institucions culturals de comarques gironines. L'objectiu és estimular l'interès tant dels habitants locals com dels visitants, donar a conèixer nous productes mitjançant noves fórmules i llenguatges, sorprendre amb propostes culturals innovadores i, en definitiva, reivindicar el patrimoni monumental, artístic i tradicional de les comarques gironines. Som Cultura, el mes de les experiències culturals a la Costa Brava i el Pirineu de Girona, s'ha posat en marxa aquest cap de setmana amb més d'una vintena d'activitats a l'Alt i al Baix Empordà. Mantenint la tendència de l'any passat, els organitzadors han treballat en la confecció d'activitats atractives i de qualitat pels usuaris. Som Cultura 2018 ha estructurat les propostes geogràficament. Després de l'Empordà, les activitats es traslladen els dies 10 i 11 de novembre a les comarques del Pla de l'Estany i la Garrotxa; els dies 17 i 18 de novembre al Ripollès i la Cerdanya i els dies 24 i 25 de novembre al Gironès i la Selva. El festival també es presenta agrupat en quatre blocs: visites per descobrir el patrimoni; visites teatralitzades; música i art als museus i, finalment, activitats inclusives.

Summary: Del xarleston a les garotes: una ruta per descobrir la infància i la joventut de Salvador Dalí a Figueres


Com l’any 2014, Els Catarres han tornat a ser el grup més guardonat dels Premis Enderrock per votació popular 2016. Amb tres premis (Millor disc –‘Big Bang’-, portada i lletra), enguany comparteixen protagonisme amb els valencians Aspencat i Ebri Knight, amb dos guardons respectivament, i Blaumut (Millor artista). Els XVIII Premis de la Música Catalana han guardonat una vintena d’artistes en una de les edicions més repartides, i amb una participació del públic un 10% més alta (18.000 vots). Txarango, Els Amics de les Arts, La Raiz, Roger Mas, Gemma Humet, Joan Rovira, Toni Solà o Jordi Savall també han estat premiats. Els Premis Enderrock es lliuraran el 3 de març al Teatre Municipal de Girona. El grup més guardonat d’aquesta edició dels Premis Enderrock ha estat Els Catarres amb tres premis de votació popular: millor disc de pop-rock 2015 (‘Big Bang’), millor lletra (‘En peu de guerra’) i millor portada. Aspencat i Ebri Knight han empatat amb dos premis cadascun. El tema ‘Música naix de la ràbia’ d’Aspencat ha estat premiat com a millor cançó de pop-rock i com a millor clip musical per votació popular. Per la seva banda, en la categoria de folk, Ebri Knight ha arrassat amb millor disc (‘Foc!’) i millor cançó (‘Foc’).  Èric Vergés, d’Els Catarres, ha senyalat que “sempre és molt agraït” rebre un guardó com aquests, per bé que “no els vingui de nou”. En dos anys –els que han passat des que van triomfar als Premis Enderrock 2014- “tot canvia, i si la gent et segueix donant suport és un luxe, perquè ningú t’assegura que el que fas agradarà. Aquests premis són un termòmetre per saber si estàs fent bé les coses”, ha reflexionat el músic.  Els Premis Enderrock 2016 – XVIII Premis de la Música Catalana han guardonat una vintena d’artistes diferents en una de les edicions més repartides dels darrers temps. La votació popular també ha decidit que el grup Blaumut és el millor artista de l’any i els valencians La Raíz han estat votats com a millor artista en llengua no catalana. Per la seva banda, Txarango ha estat premiat amb el millor directe i l’àlbum 10 anys d’Els Amics de les Arts com a millor DVD musical.  “Enguany els premis dibuixen un panorama que mostra un gran canvi de tendència del públic, que aposta pel mestissatge, així com fa uns anys va ser el pop-rock. És important tenir-ho en compte”, ha valorat el director editorial del Grup Enderrock, Lluís Gendrau.  En cançó d’autor els vots populars han anat a Gemma Humet com a millor disc (‘Si canto enrere’) i a Roger Mas per la millor cançó (‘Ella té un cel als ulls’). L’artista revelació segons el públic ha estat el cantautor de les Terres de l’Ebre Joan Rovira. El millor disc de jazz del 2015 per votació popular ha estat per ‘The Heart of Jazz’, de Toni Solà. En música clàssica, els vots del públic han atorgat el premi al millor disc per ‘Les éléments’, de Jordi Savall i Le Concert des Nations. I per últim, el millor disc per a públic familiar / infantil 2015 ha recaigut en ‘Arkandú’ del Club Super3. La millor sala de concerts és la Sala Apolo, segons la votació popular.  El dia de la gala també es lliuraran el Premi a la trajectòria per Els Pets, en motiu dels 30 anys de carrera, i el Premi Enderrock Estrella 2016 a l’esdeveniment musical de l’any per a Sopa de Cabra, pels 25 anys del llançament del disc ‘Ben endins’, l’àlbum més venut de la història del rock català (110.000 còpies), coincidint amb la seva tornada als escenaris amb un nou disc, que els ha convertit de nou en grup més taquiller i disc més venut. A més, s’atorgarà el XIV Premi Joan Trayter a millor productor i arranjador musical per a Tomàs Robisco. Quart any al Teatre Municipal de Girona La gala de la XVIII edició dels Premis Enderrock 2016 se celebrarà dijous 3 de març al Teatre Municipal de Girona, per quart any consecutiu. A banda dels premis de votació popular, allà es lliuraran també una sèrie de reconeixements a la indústria musical. Enguany ‘Enderrock’ ha reconegut a els segells BCore Disc pels seus 25anys, i a Música Global i Ventilador Music en el seu vintè aniversari. També ha distingit la tasca de l’oficina de producció i contractació Batall Produccions (25 anys), els festivals Acampada Jove (20 anys) i popArb (que va celebrar 11 edicions fins el 2015) i la revista musical Ruta 66 (30 anys). En motiu del seu desè aniversari, també ha estat reconeguda la xarxa de Cases de la Música i la sala barcelonina Heliogàbal, que compleix vint anys i lluita per mantenir la seva programació en directe.  Premis de la Crítica  Els Premis de la Crítica es van fer públics al número de gener de la revista Enderrock i també es lliuraran en el marc de la Nit Enderrock. La publicació va premiar Obeses (millor artista 2015), Adrià Puntí amb La clau de girar el taller (millor disc en català 2015), Xarim Aresté per La rosada (millor disc de pop-rock), Déu vos guard de Trau (millor disc revelació), Pau Figueres de Pau Figueres (millor disc de folk / noves músiques), Santa ferida de Ferran Palau (millor disc de cançó), Bird Eyes de Núria Graham (millor disc en llengua no catalana), And Now for Something Completely Different de Gabriel Amargant Quintet (millor disc de jazz) i La viola d’or (millor disc de clàssica).

Summary: Els Catarres, Aspencat i Ebri Knight i Blamut dominen l’edició més repartida dels Premis Enderrock per votació popular


Dos de cada tres joves espanyols d'entre 15 i 24 anys no té cap intenció de deixar de fumar, segons l'Institut Nacional d'Estadística (INE). Només un 8% dels que fumen diàriament es proposa deixar-ho a curt termini i un 21% s'ho planteja com a objectiu a mig termini (en sis mesos). Per al Grup Espanyol de Càncer de Pulmó (GECP), aquesta dada revela l'escassa incidència de les campanyes contra el tabac en aquest grup d'edat. Més de 321.000 adolescents espanyols fumen entre 10 i 19 cigarretes al dia i 165.000 consumeix més d'un paquet diari.  "Els joves no són capaços de veure de prop les conseqüències que té el tabac en la seva vida, ja que es manifesten 20 anys després que es produeixin els majors pics de consum", assenyala Enric Carcereny, vicepresident del GECP i oncòleg de l'Hospital Germans Trias i Pujol, a Badalona. El grup de recerca veu imprescindible reactivar les campanyes de sensibilització i prevenció cap a la població més jove i que és més vulnerable al consum del tabac.  El GECP, un grup format por més de 400 experts, recorda que, amb l'eliminació de l'hàbit tabàquic, els casos de càncer de pulmó es podrien reduir fins a un 80%. A Catalunya, 1.394.000 persones fumen diàriament i prop d'un 63% no té intenció de deixar de fumar.   El grup d'investigació ha posat en marxa la segona edició del concurs 'No deixis que el tabac entri a la teva vida', que consisteix a animar els joves de segon a quart d'ESO que cantin contra el tabac per evitar que comencin a fumar.

Summary: Dos de cada tres joves espanyols no té cap intenció de deixar de fumar


La Generalitat xifra en 118,20 milions d'euros (MEUR) la inversió efectiva que rebran les comarques gironines amb els pressupostos del 2020. Perquè a aquelles inversions reals que recull el projecte, s'hi sumen també les d'altres organismes i consorcis que reben fons públics. Per comarques, la que rebrà més injecció de diners serà el Gironès (35,17 MEUR), seguida de la Selva (23,62 MEUR) i l'Alt Empordà (13,54 MEUR). I pel què fa a projectes, el delegat del Govern, Pere Vila, ha volgut destacar aquells referits a infraestructures (com la millora de la C-66 entre Cornellà del Terri i Sant Ferriol), a equipaments educatius (com els nous instituts de Vilablareix i Caldes) o els que milloraran el sistema d'abastament d'aigües i la xarxa de depuradores. El delegat també ha justificat que no hi hagi cap partida específica per al nou Trueta –l'hospital sí que rebrà però 3,48 MEUR- perquè el Departament encara no n'ha decidit l'emplaçament.

Summary: La Generalitat xifra en 118,20 MEUR la inversió que els pressupostos del 2020 destinen a les comarques gironines


La joventut àrab ja disposa de la seva pròpia enciclopèdia en línia elaborada pels mateixos membre del col·lectiu: la 'Shababpedia', una iniciativa innovadora i única coordinada per l'investigador de la Universitat de Lleida (UdL) José Sánchez. S'emmarca en el projecte de recerca Sahwa, finançat per la Unió Europea, i en el que la UdL participa amb un grup liderat pel catedràtic d'Antropologia Social i investigador principal, Carles Feixa. Aquest espai col·laboratiu aplega articles, vídeos i música generats i actualitzats pel jovent de cinc països àrabs de la mediterrània – Marroc, Algèria, Tunísia, Egipte i el Líban – ''reflectint la diversitat de la regió'', explica Sánchez. L'investigador també destaca que aquesta plataforma ''els anima a compartir els seus punts de vista, les seves experiències i les seves expectatives''. Fent un cop d'ull a aquesta enciclopèdia en línia es poden trobar reflexions dels joves sobre temes com la crisi dels refugiats, la primavera àrab o la violència contra els infants. La Shababpedia organitza els seus continguts en una dotzena de categories que inclouen l'educació, l'economia, els moviments socials, la religió o la cultura juvenil, entre altres. Estan disponibles en tres idiomes: àrab, anglès i francès.

Summary: Neix una 'Wikipedia' realitzada per joves àrabs


El Departament de Territori i Sostenibilitat ha tret a informació pública un nou estudi informatiu i d'impacte ambiental per l'ampliació de la C-32 entre Tordera (Maresme) i Lloret de Mar (Selva). El Govern ha publicat els dos documents aquest divendres i en un comunicat assegura que han introduït diversos conceptes assenyalats pel Tribunal Superior de Justícia de Catalunya (TSJC). De fet, el tribunal va suspendre cautelarment el projecte perquè considerava que no es complien alguns aspectes mediambientals. De tota manera, el TSJC ja ha suspès de forma cautelar dos projectes diferents de la C-32 a Lloret. Aquest informe d'impacte ambiental serà el tercer intent del Govern per tirar endavant l'ampliació de la carretera. El Departament de Territori i Sostenibilitat torna a reactivar el projecte d'ampliació de la C-32 entre Tordera (Maresme) i Lloret de Mar (Selva). Aquest divendres ha sortit a informació pública un nou estudi informatiu i un altre d'impacte ambiental per aquest tram de carretera. Els dos estudis han de complementar i completar la documentació anterior elaborada per Territori, però introduint "diversos conceptes" que va demanar el Tribunal Superior de Justícia de Catalunya (TSJC) en la suspensió cautelar dels documents. De fet, el TSJC ha suspès cautelarment dos projectes de la C-32. El primer d'ells va ser el 2017, després d'un recurs presentat per la plataforma Aturem la C-32. Després d'aquesta aturada, el Departament va decidir començar un projecte nou per garantir que el procés no quedava aturat. Els ecologistes van tornar a presentar un recurs al TSJC i aquest els va donar la raó, aturant el projecte ara fa un any, el juliol de 2019. Ara, amb els nous estudis informatiu i d'impacte ambiental, el Govern confia en aixecar les mesures cautelars del TSJC i tirar endavant aquesta infraestructura. Des d'aquest dissabte es poden presentar al·legacions al document durant 45 dies hàbils per als particulars i 30 més per als organismes oficials. El projecte vol donar una continuïtat a la C-32 que s'atura a Tordera per millorar l'accés al sud de la Costa Brava, als municipis de Lloret de Mar i Blanes. Aquesta vegada, el Departament ha elaborat una eina de simulació de trànsit dins de l'estudi informatiu per avaluar les alternatives que hi ha a la carretera. Segons el Departament, aquesta eina indica que el corredor de la C-32 que proposa el Govern és el que assoleix els millors resultats. Territori apunta que en la simulació el traçat proposat és l'únic que disminueix les emissions de CO2 i allibera més vehicles a les carreteres de la GI-600 i GI-682. En aquest nou informe també s'analitzen traçats alternatius i també s'estudia no fer l'ampliació. Tot i així, la proposta que és més idònia segons l'informe és la mateixa que en els estudis anteriors. Es tractaria d'una carretera de tres carrils amb una longitud de 6,5 km. Territori també ha inclòs la construcció de viaductes amb metodologies més respectuoses amb el territori o incrementar alguns túnels, així com també mesures per millorar la qualitat de l'aire. Des d'aquest dissabte es poden presentar al·legacions al document durant 45 dies hàbils per als particulars i 30 més per als organismes oficials. El projecte vol donar una continuïtat a la C-32 que s'atura a Tordera per millorar l'accés al sud de la Costa Brava, als municipis de Lloret de Mar i Blanes. Aquesta vegada, el Departament ha elaborat una eina de simulació de trànsit dins de l'estudi informatiu per avaluar les alternatives que hi ha a la carretera. Segons el Departament, aquesta eina indica que el corredor de la C-32 que proposa el Govern és el que assoleix els millors resultats. Territori apunta que en la simulació el traçat proposat és l'únic que disminueix les emissions de CO2 i allibera més vehicles a les carreteres de la GI-600 i GI-682. En aquest nou informe també s'analitzen traçats alternatius i també s'estudia no fer l'ampliació. Tot i així, la proposta que és més idònia segons l'informe és la mateixa que en els estudis anteriors. Es tractaria d'una carretera de tres carrils amb una longitud de 6,5 km. Territori també ha inclòs la construcció de viaductes amb metodologies més respectuoses amb el territori o incrementar alguns túnels, així com també mesures per millorar la qualitat de l'aire.

Summary: Territori treu a informació un nou estudi informatiu i d'impacte ambiental per la C-32 entre Tordera i Lloret